ອິນເດຍຈະຕ້ອນຮັບຜູ້ນຳອາຊຽນ ຫວັງຍາດອິດທິພົນກັບຈີນ
ນາຍົກລັດຖະມົນຕີ ນາເຣນທຣາ ໂມດີ ຂອງອິນເດຍ ຈະເປັນເຈົ້າພາບໃຫ້ການຕ້ອນຮັບຜູ້ນຳ 10 ປະເທດສະມາຊິກອາຊຽນ ໃນຖານະອາຄັນຕຸກະຜູ້ຊົງກຽດ ເນື່ອງໃນວັນຊາດອິນເດຍ. ຂະນະທີ່ອິນເດຍພະຍາຍາມຍາດຊີງອິດທິພົນກັບຈີນໃນພາກພື້ນອາຊີຕາເວັນອອກສຽງໃຕ້.
ກະຊວງຕ່າງປະເທດອິນເດຍຖະແຫລງວ່າ: ອິນເດຍຈະເປັນເຈົ້າພາບຕ້ອນຮັບຄະນະຜູ້ນຳສະມາຄົມປະຊາຊາດອາຊີຕາເວັນອອກສຽງໃຕ້ (ອາຊຽນ) ໃນກອງປະຊຸມສຸດຍອດ 25 ມັງກອນນີ້ ເພື່ອສະເຫລີມສະຫລອງໃນໂອກາດຄົບຮອບ 25 ປີ ການພົວພັນ ອິນເດຍ-ອາຊຽນ ລວມທັງຮ່ວມຊົມພິທີສວນສະໜາມເນື່ອງໃນວັນຊາດອິນເດຍ. ຖະແຫລງການກະຊວງຕ່າງປະເທດລະບຸວ່າ: ໃນປີນີ້ ຜູ້ນຳຈາກໄທ, ຫວຽດນາມ, ອິນໂດເນເຊຍ, ມາເລເຊຍ, ຟີລິບປິນ, ສິງກະໂປ, ມຽນມາ, ກຳປູເຈຍ, ລາວ ແລະ ບຣູໄນ ຈະໄດ້ເຂົ້າຮ່ວມໃນຖານະອາຄັນຕຸກະຜູ້ຊົງກຽດເປັນຄັ້ງທຳອິດ ເຊິ່ງເຈົ້າໜ້າທີ່ຕ່າງປະເທດກ່າວວ່າ: ອິນເດຍມີຄວາມຍິນດີ ແລະ ເປັນກຽດທີ່ຜູ້ນຳ 10 ປະເທດສະມາຊິກອາຊຽນຕອບຮັບຄຳເຊີນ. ທັງນີ້ ນາຍົກລັດຖະມົນຕີ ນາເຣນທຣາ ໂມດີ ຂອງອິນເດຍ ມີນະໂຍບາຍທາງບຸກຕາເວັນອອກ ທັງການຄ້າ ແລະ ວັດທະນະທຳກັບອາຊຽນ ເພື່ອຍາດຊິງອິດທິພົນຈາກຈີນ.